
Prológus

	A templom hátsó részéből felharsanó köhögés akkorát dörrent, mint egy nehéztüzérségi lövés. Az esküvő megakadt, és minden szem a hang forrására szegeződött – méghozzá épp a legkényesebb pillanatban, amikor a lelkész arra szólította fel a jelenlévőket, hogy aki tud valamit, most szóljon, vagy hallgasson örökre.

	A menyasszony, Enid Tweedie, a gyülekezet özvegy tagja, Lady Amanda Golightly barátnője és mindenese, valamint a vőlegény, Beauchamp, ugyanezen hölgy komornyikja, falfehéren, tátott szájjal állt az oltár előtt, miközben a templomban minden agy lázasan zakatolni kezdett. Lehet, hogy Beauchamp múltjában lappang valami, amiről senki sem tud? Talán bigámista? Ha már itt tartunk: nem lehet, hogy Enid a bigámista, és sosem volt igazából özvegy?

	A hátul álló férfi újra köhögött – kezét illedelmesen a szája elé tartva, bizonyságául annak, hogy jó nevelést kapott –, aztán megköszörülte a torkát, mint aki beszédre készül. Most kiderül az igazság! Vajon miféle csemegével szolgál Belchester amúgy is szorgosan őrlő pletykamalmának?

	„Elnézést kérek" – mondta, amivel csak tovább fokozta a feszültséget. Ugyan miért kér elnézést? Netán maga is érintett abban, amit most le fog leplezni? Ismét megköszörülte a torkát, és így folytatta: „Mark Morton vagyok, a templomgondnok. Úgy tűnik, belélegeztem egy apró rovart. Kérem, folytassák. Igazán sajnálom, hogy megzavartam a szertartást. Bocsássanak meg, és csak folytassák nyugodtan."

	Az addig lélegzet-visszafojtva várakozó gyülekezetből egyszerre tört fel a csalódott sóhaj, akkora fuvallatot keltve, hogy Morton kalapja is meglebbent. A templomhajóban csalódott sutyorgás támadt.

	A lelkész is köhintett egyet, hogy visszaterelje a figyelmet a szertartásra, majd kissé remegő hangon folytatta, mintha a közjáték alaposan kizökkentette volna. Közben a főkoszorúslány – maga Lady Amanda, aki az általa csak „pasztellszínű habcsóknak" nevezett ruhakölteményt viselte – felháborodottan horkantott egyet.

	A szertartás hátralévő része zökkenőmentesen zajlott le, akárcsak a fotózás a templom előtt. Egyetlen pikáns pillanat akadt: amikor a fényképész megkérte a jelen lévő hölgyeket, hogy egy merészebb képhez villantsanak egy kis lábat. Lady Amanda kissé felfedett valamit, ami egy termetes sertéscombra emlékeztetett, Enid pedig olyan magasra húzta fel a menyasszonyi ruháját, hogy kilátszott a harisnyakötője – és alatta néhány megbúvó nikotintapasz. Finoman szólva sem volt mindennapi látvány. A sűrű kattogásból ítélve a vendégek többsége szintén meg akarta örökíteni az utókornak.

	Nem sokkal később aztán a násznép visszatért Belchester Towersbe, Lady Amanda családjának ősi fészkébe, az esküvői ebédre.

	A vendéglátó cég emberei addigra újra jártak ott, akárcsak a dekoratőrök, és a házat mesébe illő lakodalmi helyszínné varázsolták. Már a bejárati lépcsőn fehér szalagok, masnik és lufik fogadták az érkezőket. Bent minden felületet virág borított, a hatalmas vázákba zsúfolt csokroktól az aprócska bokrétákig; mindenütt fehér szalag kanyargott, a szinte minden bútordarabhoz kikötött léggömbök pedig úgy ringatóztak, mint a fogságba esett felhők.

	Minden asztaldísz középpontjában egy szív állt, de jutott a szívecskékből az ültetőkártyákra és az étlaptartókra is. Egyszóval Hamupipőke nemcsak elment a bálba: a bált egyenesen az ő tiszteletére rendezték. Enid, amint megpillantotta a pompát, elpirult az örömtől, és elragadtatott, hitetlenkedő kis cincogásokat hallatott.

	A ceremóniamester, akinek szolgálatait szintén tartalmazta a vendéglátó cég csomagajánlata, a program ismertetésével nyitotta meg az ünnepséget – a hintók hajnali háromkor állnak elő –, majd felkérte Beauchampot, hogy köszöntse vendégeit, és mutassa be az egybegyűlteknek a menyasszonyát. Após és anyós nem lévén, őket nem kellett bemutatni, ellenben Beauchamp szívből jövő köszönetet mondott munkaadójának, aki a fogadást és a nászutat is nászajándékba adta a boldog párnak. Enid a „nászút" szóhoz fűződő képzetektől ismét elpirult, Beauchamp azonban rendíthetetlenül folytatta.

	„Én és az én, öhm… feleségem, izé… mindenkinek azt mondtuk, hogy a házasságkötés eme szakaszát Délnyugat-Angliában fogjuk tölteni." Enid itt elégedetten bólogatott, majd Beauchamp folytatta: „Munkaadóm, Lady Amanda Golightly hihetetlen nagylelkűségének köszönhetően azonban nem az országnak eme elbűvölő vidékére utazunk, hanem… a Nyugat-indiai-szigetekre."

	Enid döbbenetében végigöntötte pezsgővel a ruhája elejét, és félrenyelte azt a kortyot, amelyet épp le akart nyelni. Miközben Hugo Cholmondley-Crichton-Crump a hátát ütögette, és azt mormolta: „Na, na, öreglány! Köhögd csak ki szépen, mindjárt jobb lesz", a vendégsereg egy emberként szívta be élesen a levegőt – majd újra, mégpedig jóval hangosabban, amikor Beauchamp folytatta a beszédét.

	„Egy aprócska, magántulajdonban lévő szigetre utazunk, amelynek Caribbaya a neve. Lady Amanda és Hugo úr elkísérnek bennünket az Atlanti-óceánt átszelő hajóútra, ezt követően pedig a méltóságos asszony egyik régi iskolatársnőjénél szállnak meg, míg a nejem és én külön vendégszállásra vonulunk vissza."

	A zsongás felerősödött. A vén ráncosok velük tartanak a nászútra? Micsoda katasztrófa! Hogy bírja majd ki az ifjú pár, hogy az egész hosszú tengeri úton az ő parancsaikat kell lesnie? Aztán meg nyilván a vendégszállásukról is bármikor előrángatják majd őket, hogy nyújtsák oda a sót, vagy valami hasonló képtelenség miatt!

	Lady Amanda úgy vigyorgott, mint a Cheshire-i macska. Hugo visszaült a helyére, és láthatóan majd elsüllyedt zavarában, Enid, az újdonsült Beauchamp asszony pedig csuklani kezdett, és tágra meredt szemmel nézett maga elé, mintha az egész világa ripityára tört volna körülötte.

	„Beechy?" – szólalt meg rekedten, és a kezét nyújtotta újdonsült férje felé.

	„Majd később" – nyugtatta meg Beauchamp, megpaskolta a kezét, és átadta a szót a tanúnak.

	 


1. fejezet

	A csomagok már útra készen álltak, és az indulás napján a szokásos időben reggeliztek, hiszen a hajó csak délután négykor futott ki. Másnap reggel takarítók hadának kellett megszállnia a Belchester Towerst, hogy minden ragyogjon, mire három hét múlva hazaérnek. Aznap mind a négyen együtt ültek asztalhoz, és Enid még mindig csak barátkozott a gondolattal, hogy a nászútját azokkal a „nyugdíjas huligánokkal” tölti, akiknél ő és újdonsült férje szolgált.

	Bár minden józan megfontolás ellenére remélte, hogy jut majd nekik egy kis kettesben töltött idő, egy percig sem bízott abban, hogy ez a kettő ne szimatolna ki megint valami gyilkosságot vagy egyéb gazságot, és ne sodorná őt meg Beauchampot is életveszélybe – ahogy azt már négy ízben megtették.

	„Mi is a neve annak az óceánjárónak, amelyre jegyet foglalt nekünk?” – kérdezte Beauchamp, miután lenyelt egy falat szalonnát, és ezzel megtörte az asztal fölött terpeszkedő kínos csendet. Hugo is szokatlanul hallgatag volt, mert kissé duzzogott: egyrészt mert senki nem kérdezte meg tőle, akar-e egyáltalán utazni, másrészt mert tolakodónak és arcátlannak tartotta, hogy Manda kettejüket is bepasszírozza valaki más nászútjára, az isten szerelmére!

	„Az, amelyikről Windy Winterbottom azt mondta, hogy mindenki más is azzal jön az osztálytalálkozóra” – felelte Lady Amanda, és belekortyolt a kávéjába, mit sem sejtve arról, hogyan érzi magát a társaság többi része. Az ő világában minden a legnagyobb rendben volt, a bőre pedig olyan vastag volt, hogy egy tüzérségi gránát sem ütött volna rajta lyukat.

	„Windy?” – cincogta Enid, aki légzőgyakorlatok és nikotintapaszok segítségével már visszanyerte régi önmagát, és ismét a nemdohányzók táborát gyarapította. Utólag kifejezetten büszke volt rá, hogy öt tapaszt viselt a menyasszonyi harisnyakötője alatt, nehogy az idegesség miatt újra rákapjon az ördögi bagóra.

	„Ó, igazából Wendynek hívják. Az iskolában mindenkinek volt beceneve.”

	„És önnek mi volt?” – bátorkodott megkérdezni Beauchamp, a szokottnál merészebben.

	„Nos, akár el is mondhatom, úgyis kiderül. Sniffy Golightlynak hívtak, mert állandóan folyt az orrom. Kilencéves koromban aztán megvizsgált egy orvos, és kiderült, hogy egy műanyag gyöngy okozta, amit még tipegő koromban dughattam fel oda. Mindegy, a név rajtam ragadt, amíg csak iskolába jártam.”

	„Milyen borzasztó” – sajnálkozott Enid.

	„Ugye? – felelte Lady A. – Hogy az anyám egyáltalán megengedte, hogy bármi műanyag holmi a kezembe kerüljön!”

	Enid nem egészen erre a válaszra számított, de bátran folytatta a kérdezősködést. „És kik jönnek még a találkozóra?”

	„Lássuk csak… ó, igen: Hermione Bazalgette, Deirdre Brokenshire, Wendy Godiva, az ínycsiklandó Douglas Huddlestone-Black, az igazgatónő fia, Letitia Littlechild és Ffion Simpson mind ugyanazon a hajón lesznek.

	Ott pedig találkozunk Belinda Bartholomew-val, Cecelia Nosegayjel – micsoda buta név! –, Dorothy Leclerckel és Caroline Cassidyvel. Windy és a párja – őt még sosem láttam – megszerezték a telket, aztán ez a négy nő is beszállt a saját villája árával, és felépült a zsákutca többi háza is. Így indult a Parrot Bay Sundowners nyugdíjasközösség. Úgy tudom, egyelőre csak a Parrot Bay épült meg, de nagy bővítéseket terveznek – klubházat meg ilyesmit, azt hiszem.”

	„És a hajó neve?” Beauchamp makacsul kitartott; nem adta fel ilyen könnyen.

	„És nekik is mind van becenevük?” – kérdezte Enid ugyanabban a pillanatban. A jeges hangulat már olvadozni kezdett, és félő volt, hogy az olvadékvízzel némi izgalom is beszivárog, hiszen egyikük sem járt még a Karib-tengeren. Még Lady A-val és Hugóval a nyakukon is ellenállhatatlanul csábító volt a gondolat, hogy pár napon belül egy trópusi tengerparton heverészhetnek, kezükben egy jókora pohár hűs rumpunccsal.

	„Hát persze, drága Enid, de azokat majd megtudod, amikor találkozol velük.”

	„A hajó neve, méltóságos asszonyom?” – makacskodott Beauchamp, és egyre jobban furdalta a kíváncsiság, mit titkolhat Lady Amanda.

	„Hugónak és nekem lakosztályt foglaltam. Osztozkodnunk kell rajta, de két franciaágy van benne…”

	„Manda!” – prüszkölt fel Hugo, és beterítette a mellét pirítósmorzsával; egyszeriben elszörnyedt, a lelki egyensúlya pedig teljesen felborult.

	„Nektek kettőtöknek pedig egy kétszemélyes kabint. Belsőt, mert kétlem, hogy sok időt töltenétek azzal, hogy az ablakon bámultok kifelé, igaz?” – tette hozzá, és cinkosan rákacsintott Enidre és Beauchampra. Ahogy az anyja mindig mondta: aki a tüzet piszkálja, az nem a kandallópárkányt bámulja – és véleménye szerint ez a hajóablakokra és az újdonsült feleségekre is érvényes volt.

	Ez a kínosan bizalmas kérdés mindenkit elnémított, kivéve Beauchampot. „A neve? Mi a neve annak az átkozott hajónak?”

	„Tájékoztatásul közlöm, Kotnyeles Beauchamp úr, aki még az ajándék lónak is a fogát nézi – jelentette ki Lady Amanda –, hogy az átkozott hajó neve Seven Seas Floating Party Town.” Azzal rászolgált iskolai becenevére: akkorát szipogott, hogy csak úgy zengett, mintha azt mondaná: merje csak bárki is megkérdőjelezni, jó hajót választott-e.

	Beauchamp bepakolta a Rollsba az elképesztő mennyiségű útipoggyászt, sőt még a hátsó ülésre is gyömöszölt puha útitáskákat Lady Amanda és Hugo mellé. Lady Amanda panaszkodott is, hogy úgy érzi magát, mint egy poggyász a csomagmegőrzőben, és ugyan hagyjon már neki annyi helyet, hogy levegőt kapjon. Beauchamp még egy utolsót nyomott az utolsó puha táskán – amivel egy „No de kérem!” felkiáltást préselt ki Hugóból –, aztán beült a volán mögé, és a kocsi orrát a kikötő felé fordította.

	Az autó mind a négy utasa élénken képzelődött arról, milyen lesz a kikötői utasforgalmi épület. Ezeknek az elképzeléseknek alig volt közük a valósághoz: többnyire régi filmhíradókból meg fekete-fehér filmekből táplálkoztak. Hogy romantikus színben látták a dolgot, az enyhe kifejezés.

	A legborúlátóbb az újdonsült Beauchamp asszony volt: az ő fejében egyre csak szemcsés, fekete-fehér képek peregtek mindazokról a szegény emberekről, akik a Titanic harmadosztályára szálltak fel, hogy új életet kezdjenek az Újvilágban. Sejtelmük sem volt róla, milyen szerep jut nekik a történelemben, és arról sem, hogy a közelgő katasztrófa nemcsak remélt új életüktől, hanem egész hátralévő életüktől megfosztja őket. Enid azóta nem bízott az Atlanti-óceánt átszelő hajóutakban, hogy gyerekként először hallott erről a tragédiáról.

	Miután a kocsit elvitték a hosszú távú parkolóba, a csomagjaikat pedig feladták, Lady Amanda körülnézett, és megkérdezte, vajon a körülöttük nyüzsgő emberek közül néhányan nem a fedélzeti műsorok revütáncosnői-e. Hugo felvetette, hogy talán néhány iskolai osztály is erre a hajóútra fizetett be.

	Beauchamp hangos „Hrmph!”-öt hallatott, megvető pillantást vetett a munkaadójára, és megkérte, ismételje meg a hajó nevét.

	„Már reggelinél megmondtam – felelte Lady Amanda, és a tekintete legalább olyan kőkemény volt, mint a komornyik acélos pillantása. – Seven Seas Floating Party Town.”

	„És méltóságos asszonyom még csodálkozik, hogy kik ezek a fiatalok?” – kérdezte a komornyik, gondosan ügyelve rá, hogy még az úrnője is kihallja a hangjából: a kérdés költői, bármennyire csak azt hallja meg, amit akar.

	„Csak nem azt akarod mondani… – hebegte Lady Amanda. – Csak nem azt akarod mondani, hogy ezek a gyerekek mind utasok? De hát egyetlen özvegy hercegnét sem látni, és hol vannak a főnemesi sarjak? Hol vannak a ladyk és a lovagok? Ezt nem értem.”

	„Mondja ki még egyszer a nevet, de most lassabban, hátha akkor megvilágosodik, méltóságos asszonyom” – tanácsolta a komornyik.

	Lady Amanda ajka szinte észrevétlenül mozgott, és amikor a „Party” szóhoz ért, kissé alaposabban szemügyre vette a hajót. „Csillagos-sávos lobogó leng rajta? Ez meg miért? És hol a brit zászló?” – harsogta.

	„Méltóságos asszonyom egy amerikai bulihajóra foglalt jegyet, amelynek célközönségét fiatalok alkotják, akik rengeteget isznak, és minél vadabb egy buli, annál jobban élvezik.”

	„Úgy érted, nem lesz szókitalálósdi, sem bridzs? Nem lehet majd elegánsan lebegni a táncparketten?”

	„Lesz rángatózás és vonaglás dübörgő drum and bassre meg rapre – és egy kis nosztalgikus hetvenes évekbeli diszkózás, ha méltóságos asszonyomnak szerencséje van. A táncparkett izzadó fiatal testek tengere lesz, mind jócskán túl azon, amennyit az illető inni bír, a vetkőzés vagy az eszméletvesztés különböző fokozataiban. Az is lehet, hogy zenére hánynak majd.”

	„Ugyan, Beauchamp, már megint tréfálkozik” – szólt közbe Hugo idegesen, amikor egyszer csak valaki átkiáltott a tömegen:

	„Manda? Sniffy Golightly, te vagy az?”

	Egy magas, görnyedt nő, rendkívül hosszú arccal és hatalmas, előreálló fogakkal, gyakorlottan átkönyökölte magát a tömegen, és megállt Hugo mellett. „Ez a jobbik feled, mi, Sniffy? Megüti a mércét? Jó volt a szimatod, Sniffy? Sniffy, szimat! Haha!”

	Lady Amanda szemöldöke összefutott e nevetséges és szemtelen kérdés hallatán, és az újonnan érkezetthez fordult. „Üdv, Horseface! Hadd mutassam be Hugo Cholmondley-Crichton-Crumpot, az egyik legrégebbi barátomat, valamint Beauchampot és újdonsült feleségét, Enidet; ők szinte családtagnak számítanak. Banda, ő itt Horseface Bazalgette, aki a drága jó öreg osztálynaplóban még Hermione néven szerepelt.”

	Néhány sorral hátrébb valaki elrikkantotta magát: „Hahóóó!”, és újabb négy idős hölgy furakodott elő, hogy csatlakozzon hozzájuk. Üdvözlések záporoztak.

	„Szia, Sniffy! Helló, Horseface!”

	„Hokiütőt fel, Fflageolet!”

	„Csá, Wuffles! Láttad már Adonist?”

	„Hol van Longshanks? Most jön Droopy-Drawersszel? Csudajó!”

	A bolond vénasszonyok csapata immár ötfősre duzzadt, és hamarosan egy fehér hajú öregúr is csatlakozott hozzájuk, akit az iskolai találkozó minden résztvevője ábrándos mosollyal és rajongó pillantásokkal üdvözölt.

	Amikor a hajó egyik egyenruhás női alkalmazottja lépett Hugo mellé, és egy pohár mimózát kínált neki, ő szórakozottan rögtön kettőt vett el – mindkét kezébe egyet –, egy húzásra kiitta mindkettőt, aztán visszatette őket a tálcára, és vett még kettőt. „Ezer köszönet, kedvesem. Erre nagy szükségem volt.” Ennyi bizarr becenévhez a mimózánál azért valami erősebb kell majd neki, hogy kibírja ezt a hajóutat és az egész nyaralást.

	Végül mindenki egy hatalmas teremben gyűlt össze a hajón, ahol továbbra is patakokban folyt a mimóza. Az ősz és kékesre színezett hajú hölgyek csapata ismét összeverődött, hogy elmondják egymásnak, mennyire várják már, hogy újra lássák Butterfingerst, Snottyt, Hefferlumpot és Hopalongot.

	Hugo, Beauchamp és Enid észrevétlenül átcsoszogott egy szomszédos asztalhoz, és ott üldögéltek durcásan, értetlenül. Úgy érezték, mintha egy másik bolygón vetődtek volna partra, nem pedig egyszerűen hajóra szálltak volna. Hogy fognak valaha is kiigazodni azon, ki kicsoda? És egyáltalán, hogyan szólítsák most Lady A.-t? Tényleg elvárják majd tőlük, hogy Sniffy Golightlynak hívják? Elképzelhetetlen volt: maga a szentségtörés.

	A hangosbemondó fedélzetenként, fentről lefelé haladva sorra bejelentette, mely kabinokat foglalhatják már el az utasok. Lady Amandát, Hugót és a harsogó boszorkánygyülekezetet szinte azonnal szólították.

	Amikor Hugo a régi barátnője nyomában odaügetett, és Lady Amanda kinyitotta a lakosztályuk ajtaját, Hugónak csak ennyi jutott eszébe: „Ó, a mindenit, öreglány! Két ágy az van, de hol a paraván? Hogy fogok én így pizsibe bújni?”

	„A fürdőszobában öltözöl át, ahogy én is. Ez sem rosszabb, mint annak idején a bentlakásos iskola. Ott is kijutott mindkettőnknek a fura hálótársakból – hangzott a nyilvánvalóan előre begyakorolt válasz. – Nem volt nálatok a hálóban valaki, aki mindig be akart bújni a többi fiú ágyába, mert állítólag félt a sötétben, vagy mit tudom én?”

	„De, persze, el is felejtettem a jó öreg Wet Rag Wilsont. Nála a pókok voltak az ürügy, de azért a kelleténél mindig egy kicsit szorosabban simult oda az emberhez.”

	„Nálunk meg ott volt Weirdo Smallwood. Ha nem a sötéttől félt, akkor a mennydörgéstől meg a villámlástól. Persze hamar rájöttünk, mire megy ki a játék, úgyhogy attól fogva úgy hajtottuk vissza a lepedőjét, hogy ne tudjon bebújni az ágyába, amíg abba nem hagyta.”

	„Mi meg élő békákat tettünk Wet Rag cipőjébe, és békapetét az ágyába, amíg meg nem értette a célzást. Azt hiszem, egy kis igyekezettel és előrelátással egész jól ellehetünk itt egymással, Manda.”

	„Egymás mellett, Hugo. Nem egymással” – felelte Lady A., és megrázta a fejét, hogy elűzzön néhány kellemetlen iskolai emléket, no meg azt a borzalmas képet is, amelyet Hugo szóhasználata felidézett. Fúj! Az efféle dolgokat soha nem szívelte.

	Az ifjú házasoknak jó ideig kellett várniuk, mire az ő fedélzetüket is szólították, és addigra fejenként újabb két mimózát sikerült magukba dönteniük.

	A lift ajtajánál kiderült, hogy a fedélzetük nem feljebb, hanem lejjebb van, így beszálltak, és megnyomták a megfelelő gombot. Mindketten szorítottak, hogy azért ne a személyzeti szálláson kelljen aludniuk. A kabinjuk ajtajának két oldalán aggasztóan közel sorakoztak a többi kabin számozott ajtajai. Beauchamp bedugta a kártyakulcsot, és kitárta az ajtót – a vaksötétbe.

	Kitapogatta a villanykapcsolót, aztán azt kívánta, bárcsak ne tette volna. Kétszemélyes kabin volt, rendben. Ablaka nem volt, hiszen mélyen a hajó gyomrában lapult – legyen. De franciaágy sem volt benne. Emeletes ágy volt benne!

	Aznap este a Belchester Towers egész társasága a kabinjában vacsorázott – Beauchamp pedig közben a másnap reggeli csatára készült.

	 


2. fejezet

	Másnap reggelinél a belchesteri társaság tagjai megtudták, hogy a kért négyszemélyes asztal helyett tízszemélyeshez osztották be őket. Senki sem tudta megmondani, ki kérte a változtatást, de minden jel arra mutatott, hogy a Caribbayára tartók – hacsak másként nem kérik – az atlanti átkelés teljes ideje alatt egy asztalnál fognak étkezni.

	Hugo olyan képpel ült le, mint egy elfenekelt segg. Abban reménykedett, hogy elbújhatnak ezek elől a vén szipirtyók elől, erre tessék: itt ragadt, és egyedül Beauchamp maradt neki férfitársaságnak. Douglas Huddlestone-Blacknek is velük kellett volna ülnie, de a jelek szerint inkább máshol reggelizett. Derék fickó, gondolta Hugo, és fontolóra vette, hogy a hajóút további reggelein ő is követi a példáját. Lady A persze elemében volt: megint előbújt belőle a hajdani bakfis, aki a régmúlt ködébe vesző bentlakásos iskolai éveiben volt. Akkoriban jóval keresetlenebbül viselkedett, ám az évek során a kifinomultság és az illendőség mázát vonta magára – és most érezte, hogy ez a máz kezd lepattogzani róla.

	Enid arcáról semmit sem lehetett leolvasni, de a szeme alatt táskák ültek. Beauchamp pedig úgy festett, ahogy a Vezúv festhetett közvetlenül a Pompejit és Herculaneumot eltemető nagy kitörés előtt. Kész csoda volt, hogy nem gomolygott füst a füléből.

	„Jó reggelt, Enid! Jó reggelt, Beauchamp!” – csicseregte Lady Amanda, mit sem sejtve arról, hogy egy eddig fel nem robbant bomba mindjárt darabokra tépi.

	„Hogy merészeli!” – üvöltötte Beauchamp elvörösödve, mit sem törődve azzal, ki hallja. „Hogy a büdös fenébe merészeli kifizetni ezt az utat a nászutunkra, aztán emeletes ágyas kabint foglalni nekünk?! Honnan veszi a pofát, hogy ezek után itt üljön és ránk mosolyogjon, azt én fel nem foghatom, maga garasoskodó vén zsugori!”

	Dühének tárgya édesen rámosolygott, és így felelt: „De hát nem azt foglaltam. Franciaágyas kabint kértem nektek. Emeletes ágyról szó sem esett. Valami keveredés lehetett a foglalással. Amint megreggeliztünk, beszélek valakivel. Nagyon sajnálom, hogy így alakult, de idővel, gondolom, úgyis jót nevettek majd az egészen.”

	Beauchamp visszaroskadt a székébe. Erősen kételkedett benne, hogy valaha is nevetni tud majd azon, milyen indulatok fogták el, amikor előző este kinyitotta a kabinjuk ajtaját, de bízott benne, hogy a munkaadója elrendezi a dolgot. Úgy tűnt, valóban tévedés történt.

	A felszolgálós étterem kicsi volt, mivel a hajó utasainak többsége a svédasztalt választotta, és jobbára csak ebédidő táján kelt fel. Azoknak azonban, akik meg akarták adni az étkezés módját, néhány pincér is a rendelkezésükre állt. Felvették hát a rendelésüket, és az asztal hamarosan megtelt tükörtojással, baconnel, gombával, kolbásszal, buggyantott tojással megkoronázott füstölt foltos tőkehallal, füstölt heringgel és Benedek-tojással megrakott tányérokkal. A köretek – zsírban sült kenyér, paradicsom és az elmaradhatatlan palacsinta juharsziruppal – a fehér abrosz utolsó szabad négyzetcentiméterét is elfoglalták.

	Miután elült a Beauchamp dühkitörése keltette kínos hangulat, Lady Amanda szólalt meg elsőnek: „Mindannyian Windynél fogtok lakni? Annyi helye csak nem lehet, hogy mind elférjünk.”

	Udvarias kis kuncogás futott végig az asztalon, és Wuffles – a vad sörényű, kutyaképű – elmagyarázta, hogy mindannyian a Parrot Bay még eladatlan ingatlanjait mennek megnézni. Amanda és a többiek nem gondoltak rá, hogy ők is vegyenek valamit? Mindenkit valamelyik üres villában szállásolnak el, és az ott töltött idő egy részében majd körbejárják a még gazdára nem talált házakat, és aki akar, nyélbe is ütheti a vásárlást.

	„Fogalmam sem volt, hogy Windy ingatlanügynökösdit akar játszani velünk. Hány ház van ott? Ti már jártatok ott?”

	„Néhányan igen” – felelte Horseface. „Az összes eddig eladott villát hozzánk hasonló régi iskolatársak vették meg. Ez Windy és Beep-Beep közös vállalkozása, és a már kint élők segítettek nekik az indulásnál. Úgy tudom, akik már vásároltak, azok előbb kiutaztak, megszálltak Windynél, és a helyszínen nézték meg a telkeket, mielőtt rábólintottak volna.”

	„Ki az isten szerelmére az a Beep-Beep?” – kérdezte Lady A, aki hozzá volt szokva a becenevekhez, de ebbe még sosem botlott bele.

	„Julian Morrisnak hívják” – magyarázta Droopy-Drawers. Hófehér, apródfrizurára nyírt haja együtt billegett a fejével, hatalmas keblei pedig kis híján maguk alá temették az előtte lévő tányéron maradt ételt. „Úgy hat-hét éve ismerkedtek meg, viharos gyorsasággal egymásba szerettek, eladták mindenüket, és a pénzt ebbe a szigetbe fektették: felépítették az összes házat a Parrot Bayen. Az eladott házak árából aztán tovább építkeztek, meg egy szerény jövedelmet is biztosítottak maguknak. Legalábbis azt hiszem, így volt. A cél mindenesetre az, hogy a többi házat is eladják.”

	„De miért hívják Beep-Beepnek?" – firtatta Lady Amanda, akit a Parrot Bay-i ingatlanok története a legkevésbé sem érdekelt, hiszen már ismerte; annál inkább ez a váratlanul felbukkant, ismeretlen becenév.

	Ezt a labdát Fflageolet csapta le. „Mert Morris a vezetékneve. Mivel a bátyja is oda járt, az iskolában a névsor szerint Morris Minorként emlegették. Aztán a bátyja elment Oxfordba, ő pedig idővel Beep-Beep lett."

	Hugo kétségbeesetten felemelte a szalvétáját, és beletemette az arcát. Az asztal minden szegletéből hangok ostromolták a fülét, és ez a sok szokatlan elnevezés, amely Mandát egy cseppet sem zavarta, őt lassan az őrületbe kergette.

	„És ha a többi ház közül is eladtak néhányat a régi cimboráknak, ki lakik már ott?" – kérdezte Lady Amanda puszta udvariasságból. Pontosan tudta, ki költözött ebbe a trópusi búvóhelyre, csak éppen nem akarta, hogy kínos csend támadjon, elvégre olyan régen nem látták egymást.

	Most Longshanks vette át a szót. „Hát, Windyn és Beep-Beepen kívül ott van Hefferlump Leclerc, Butterfingers Bartholomew, Snotty Nosegay, Hopalong Cassidy és Eeyore Montrose."

	Hugo ekkor már szabályosan jajveszékelni kezdett, és kétségbeesetten az égnek emelte a kezét.

	„Ne aggódjon, Cholmondley-Crichton-Crump úr, Windy tudja, milyen nehéz lesz önnek eligazodnia köztünk, ezért kis listákat készít mindenkinek a nevével és a becenevével, meg a házának a számával és nevével, hogy legyen mihez igazodnia, amikor megérkezünk."

	„Nekem még ennél is jobb ötletem van – jelentette ki Beauchamp. – Amint lehet, felkeresem az információs pultot, és megkérdezem, kaphatnánk-e üres névkitűzőket. Ezekre mindannyian ráírhatják a becenevüket, vagy azt a nevet, amelyen szeretnék, hogy szólítsák önöket, és akkor egyikünk sem követ el valami szörnyű baklövést."

	„Remek ötlet, Beauchamp, öregfiú!" – csiripelte Hugo, és udvariasan megtapsolta. Ettől az észszerű intézkedéstől talán még az esze is megmarad.

	„És azt javaslom, viseljük őket minden étkezésnél, meg akkor is, ha kirándulásra vagy koktélozásra gyűlünk össze. Így mire a szigetre érünk, már elég jól ismerjük majd egymást, és mi hárman, akik újoncok vagyunk ezen az iskolai találkozón, minden figyelmünket az ottani beceneveknek szentelhetjük" – fűzte hozzá a komornyik.

	„Hol szerezted, Manda? Nekem is kell egy." Wuffles sóvárogva nézett Beauchampra, mintha soha életében nem kívánt volna semmit ennyire.

	„Le a kezekkel! Az én Beauchampomhoz senki sem nyúlhat… mostanában persze Enid kivételével" – tett engedményt Lady Amanda kaján mosollyal. Enid erre megint olyan zavarba jött, hogy ő is a szalvétájába temette az arcát, és ott rejtőzött, amíg az asztalnál ülők eldöntötték, mihez kezdjenek. Úgy festett, bekerült egy bandába, és fogalma sem volt, hogyan szabadulhatna belőle.

	Elsőként újdonsült férje és annak munkaadója állt fel. Egyiküknek a névkitűzők, másikuknak az emeletes ágyak ügyét kellett haladéktalanul elintéznie. A többiek abban állapodtak meg, hogy a medencénél találkoznak, talán csobbannak egyet, és napoznak is egy kicsit; a két külön küldetésre induló pedig megígérte, hogy majd ott csatlakozik hozzájuk.

	Csakhogy még mindig nem mérték fel pontosan, milyen hajóra is szálltak, így ebből nem lett semmi. Mire Beauchamp felért a fedélzetre – a kitűzőket biztonságba helyezte „egyelőre még az ő kabinjában", ahogy magában nevezte –, és Lady Amanda kitipegett a napra abban a tudatban, hogy Beauchamp és arája számára már készítenek egy rendes, franciaágyas kabint, mozdulni sem lehetett a napolajtól csillogó, alig takart testektől. Mindenkinek pohár volt a kezében, és olyasmit vedeltek, amiből még messziről is kiérződött a kókuszos rum szaga.

	Minden napozóágy foglalt volt, vagy valakinek a törölközője és holmija terpeszkedett rajta, a bárpult körül tömeg tolongott, a medencében pedig csak úgy hemzsegtek a hancúrozó fiatalok. Reggae bömbölt a hangszórókból, amelyeket olyan ravaszul helyeztek el, hogy a hangzavar a medence körüli fedélzet minden szegletébe elhatoljon.

	Egy karcsú, lesimított hajú pincér odasomfordált hozzájuk, és megkérdezte, hozhat-e nekik egy koktélt. „Ilyenkor?" – kérdezett vissza Lady Amanda, elszörnyedve ekkora illetlenség láttán.

	„Maga most egy bulihajón van, hölgyem. Itt nincsenek szabályok. Azt kapja, amit csak akar, a nap bármelyik órájában." Ezzel volt képe rákacsintani, és finoman oldalba bökni.

	„Mocskos digó!” – rikoltotta, és akkorát taszított a férfin, hogy az hanyatt bezuhant a medencébe, ahol véletlenül beszállt egy vízzel töltött lufival játszott röplabdameccsbe, és pontot szerzett egy csapatnak, amelyik nem is tudta, hogy ő is náluk játszik.

	„Manda! – sziszegte Hugo, aki végignézte az egész kis drámát. – Ma már nem lehet csak úgy digózni. Törvény tiltja.”

	„Akkor tartóztass le. Az az alak nyomult rám” – sziszegte vissza Amanda.

	„Tényleg? Biztos vagy benne?” – kérdezte hitetlenkedve C-C-C úr.

	„És miért ne? Talán már nem vagyok vonzó szőkeség, még ha az érettebb fajtából is?”

	Hugo köhögőrohamot színlelt, a szájába gyömöszölte a zsebkendőjét, és elindult egy csendes zugot keresni, ahol kedvére sírhat a nevetéstől. Manda nagyjából annyira volt csábító, mint egy aligátorokkal teli folyó. Csak hát ezt nem merte a szemébe mondani.

	A régi iskolatársak végül a fagyizóban leltek menedékre, ahová a fiatalok két Banános daiquiri vagy Kék lagúna között ugrottak be egy-egy tölcsér fagyiért vagy jégkrémért. Douglas Huddlestone-Blacket is ott találták: egymagában kávézgatott, ám sietve kiitta a kávéját, és távozott, mielőtt még mind leülhettek volna.

	„Kicsit fennhordja az orrát ahhoz képest, amilyen annak idején volt, amikor az igazgatónő mamáját látogatta az iskolában. Akkoriban úgy ránk tapadt, mint a bogáncs. És még most is egész ennivaló, nem? Ennyi év után is” – mondta Wuffles sóvárogva.

	„Lehet, hogy csak mi nem vagyunk már azok. Mármint ennivalók. Lehet, hogy boldog házasságban él, vagy akár meleg” – vetette fel Longshanks, aki nagy nehezen igyekezett felkapaszkodni a pult előtti egyik magas bárszékre, mivel alig volt másfél méter magas, és harmincnégyes cipőt hordott. Különös módon inkább hasonlított egy hirtelen megöregedett gyerekre, mint egy nyugdíjas korú asszonyra.

